
	Παρουσίαση βιβλίου

«ΑΙΧΜΑΛΩΤΟΙ ΚΑΙ ΑΓΝΟΟΥΜΕΝΟΙ

ΤΗΣ ΕΛΛΗΝΙΚΗΣ ΕΠΑΝΑΣΤΑΣΗΣ»
του Γιώργου Γεωργή
στο Σπίτι της Κύπρου

Tη Δευτέρα 27 Μαρτίου 2023, παρουσία πολλών ανθρώπων από τον ακαδημαϊκό και πολιτικό χώρο και ανθρώπων των Γραμμάτων και των Τεχνών, πραγματοποιήθηκε στο Σπίτι της Κύπρου η παρουσίαση του βιβλίου του Γιώργου Γεωργή, «Αιχμάλωτοι και Αγνοούμενοι της Ελληνικής Επανάστασης» που κυκλοφορεί από τις Εκδόσεις Καστανιώτη.
«Οι μεγαλύτερες δοκιμασίες κατά τη διάρκεια της Ελληνικής Επανάστασης υπήρξαν οι σφαγές και οι αιχμαλωσίες. Η Τριπολιτσά, η Χίος, η Νάουσα, η Κάσος, τα Ψαρά και το Μεσολόγγι υπήρξαν χώροι ομαδικής εξόντωσης αμάχων και αιχμαλωσίας. Οι αιχμάλωτοι, κυρίως γυναίκες και παιδιά, οδηγούνταν στα σκλαβοπάζαρα. Η πώλησή τους απέφερε έσοδα για τους Οθωμανούς πασάδες. Από το 1827 άρχισε η αγωνιώδης προσπάθεια για την αναζήτηση των αιχμαλώτων που κορυφώθηκε επί Κυβερνήτη Ιωάννη Καποδίστρια. Στα αρχεία υπάρχουν συγκλονιστικές αναφορές για την αιχμαλωσία και τη μεταφορά τους στην Αίγυπτο, την Αλβανία, τη Μακεδονία και αλλού. Τους αναζητούσαν οι μανάδες και άλλοι συγγενείς που αναλάμβαναν το δύσκολο ταξίδι σε μακρινούς τόπους για να βρουν τα παιδιά και τ' αδέρφια τους. Αντίστοιχα κάποιοι Οθωμανοί ζητούσαν τη βοήθεια του Καποδίστρια για ανεύρεση των συγγενών τους που είχαν παραμείνει στην Ελλάδα».

Χαιρετισμό απηύθυνε, σε οπτικογραφημένο μήνυμα, ο Πρόεδρος της Κυπριακής Δημοκρατίας, κ. Νίκος Χριστοδουλίδης, ο τέως Πρόεδρος της Ελληνικής Δημοκρατίας, Τακτικό Μέλος της Ακαδημίας Αθηνών, κ. Προκόπης Παυλόπουλος και ο Πρέσβης της Κυπριακής Δημοκρατίας στην Αθήνα, κ. Κυριάκος Κενεβέζος. 

Συμμετείχαν με παρέμβασή τους, ο κ. Άγγελος Συρίγος, Υφυπουργός Παιδείας και Θρησκευμάτων, Βουλευτής Ν.Δ. Α΄ Αθηνών, Αναπληρωτής Καθηγητής Διεθνούς Δικαίου και Εξωτερικής Πολιτικής Παντείου Πανεπιστημίου, ο κ. Θεόδωρος Ρουσόπουλος, Βουλευτής Νέας Δημοκρατίας (Β1 Αθηνών) - Adjunct professor European University of Cyprus, ο κ. Πέτρος Ευθυμίου, πρώην Υπουργός Παιδείας, ο κ. Παντελής Βουτουρής, Καθηγητής Πανεπιστημίου Κύπρου καθώς επίσης, με οπτικογραφημένο μήνυμα, ο κ. Γιώργος Λεπτός, Πρόεδρος Δ.Σ. Πανεπιστημίου Νεάπολις Πάφου. 
Το βιβλίο παρουσίασε ο κ. Βασίλης Καρδάσης, τέως Πρόεδρος Ελληνικού Ανοιχτού Πανεπιστημίου, Καθηγητής Πανεπιστημίου Νεάπολις Πάφου.
Τον συντονισμό  της εκδήλωσης είχε αναλάβει ο Επίκουρος Καθηγητής του Πανεπιστημίου Πελοποννήσου, κ. Αντώνης Κλάψης.
Μετά το πέρας της παρουσίασης ο εκδότης κ. Θανάσης Καστανιώτης έκανε μια σύντομη παρέμβαση. 
Η εκδήλωση ολοκληρώθηκε με την αντιφώνηση του συγγραφέα, Γιώργου Γεωργή ο οποίος, μεταξύ άλλων, αναφέρθηκε στην πολύχρονη έρευνά του για το παρουσιαζόμενο βιβλίο. Ευχαρίστησε τους παρευρισκόμενους και ιδιαιτέρως όλους όσοι συμμετείχαν τόσο στην παρουσίαση όσο και στη διοργάνωση της εκδήλωσης.
Σύνδεσμος παρακολούθησης: https://diavlos.grnet.gr/room/1607?eventid=13969

